
RAPORT

asupra propunerii legislative privind exercitarea controlului parlamentar asupra activităţii

 Serviciului Român de Informaţii şi a Serviciului de Informaţii Externe

1.În conformitate cu prevederile art. 89 din Regulamentul Camerei Deputaţilor, Comisia pentru apărare, ordine publică şi siguranţă naţională, a fost sesizată spre dezbatere şi avizare în fond, în procedură obişnuită, cu propunerea legislativă privind exercitarea controlului parlamentar asupra activităţii Serviciului Român de Informaţii şi a Serviciului de Informaţii Externe, trimisă cu adresa nr. 447 din 5 noiembrie  2002 şi înregistrată sub nr. 32/728  din 5 noiembrie 2002.

Consiliul Legislativ, cu nr.1346/23.10.2002, a avizat negativ această propunere legislativă.

Comisia comună permanentă a Camerei Deputaţilor şi Senatului pentru exercitarea controlului parlamentar asupra activităţii Serviciului Român de Informaţii şi Comisia specială a Camerei Deputaţilor şi Senatului pentru exercitarea controlului parlamentar asupra activităţii Serviciului de Informaţii Externe, cu nr. 40/261/12.11.2002,  respectiv 41/XVIII/137/13.11.2002, au transmis avize de respingere.

Prin această iniţiativă legislativă se propune constituirea comisiilor de control parlamentar pe principiul parităţii astfel încât, indiferent de rezultatul alegerilor, să cuprindă un număr egal de membri, pe de o parte, a partidelor care alcătuiesc majoritatea parlamentară şi, pe de altă parte, a partidelor aflate în opoziţie.

Membrii comisiei, în cadrul dezbaterii propunerii legislative, au constatat următoarele:

a) În ansamblul ei, propunerea legislativă nu este în concordanţă cu cerinţele principiului autonomiei fiecărei Camere a Parlamentului, aşa cum este statuat prin dispoziţii constituţionale. Conform art.61 din Constituţie, organizarea şi funcţionarea fiecărei Camere se stabilesc prin regulament propriu, fiecare Cameră îşi constituie, potrivit configuraţiei politice, comisii permanenete, comisii de anchetă, comisii speciale ori comisii comune.

b) Adoptarea propunerii legislative ar crea o vădită contradicţie cu dispoziţiile art. 12 din Legea nr.24/2000 privind normele de tehnică legislativă pentru elaborarea actelor normative, deoarece materia este reglementată,  şi  acoperită din punct de vedere legislativ de Hotărârea Parlamentului nr. 30/1993 privind organizarea şi funcţionarea Comisiei comune permanente a Camerei Deputaţilor şi Senatului pentru exercitarea controlului parlamentar asupra Serviciului Român de Informaţii, Hotărârea Parlamentului nr. 44/1998 privind constituirea, organizarea şi funcţionarea Comisiei Parlamentare speciale pentru controlul activităţii Serviciului de Informaţii Externe, art.1 din Legea nr.14/1992 privind organizarea şi funcţionarea Serviciului Român de Informaţii şi art. 3 din Legea nr.1/1998 privind organizarea şi funcţionarea Serviciului de Informaţii Externe.

c) Propunerea lagislativă mai prezintă şi alte deficienţe în plan conceptual, aşa cum sunt arătate în avizul negativ al Consiliului Legislativ.

2. Propunerea legislativă  face parte din categoria legilor organice, potrivit  art. 74 alin.    (1)  şi art. 117 alin. (3) din Constituţia României.

3. La lucrările comisiei au fost prezenţi  22  deputaţi din totalul de 26 de membri ai acesteia.

În urma dezbaterii, în şedinţa  din 19 noiembrie 2002 comisia, având în vedere aspectele de mai sus, a hotărât cu 21 de voturi pentru  şi un vot împotrivă,  să propună Plenului Camerei Deputaţilor   RESPINGEREA   acestei iniţiative legislative.

PREŞEDINTE,





Răzvan IONESCU












Red.exp. Ţăranu M.

consult.Florescu M.

Către

BIROUL PERMANENT AL

CAMEREI DEPUTAŢILOR

Vă înaintăm, alăturat, RAPORTUL asupra propunerii legislative privind exercitarea controlului parlamentar asupra activităţii Serviciului Român de Informaţii şi a Serviciului de Informaţii Externe, trimisă cu adresa nr. 447 din 5 noiembrie  2002 şi înregistrată sub nr. 32/728  din 5 noiembrie 2002.

În raport de obiect şi conţinut, propunerea legislativă face parte din categoria legilor organice.

PREŞEDINTE,

Răzvan IONESCU

